b'\n_START_ARTICLE_\nSlovenski \xc4\x8detniki\n_START_PARAGRAPH_\nSlovenski \xc4\x8detniki (imenovani tudi plavogardisti) so bili slovenski pripadniki \xc4\x8detnikov, gverilskih enot, ki so v drugi svetovni vojni nastale iz pora\xc5\xbeene jugoslovanske vojske in delovale v okupirani Jugoslaviji._NEWLINE_Slovenskim \xc4\x8detnikom je poveljeval Karl Novak, njegov nadrejeni pa je bil Dra\xc5\xbea Mihailovi\xc4\x87, vodja jugoslovanskega \xc4\x8detni\xc5\xa1kega gibanja in vojni minister Jugoslovanske vlade v izgnanstvu. Vsega skupaj je na Slovenskem med vojno delovalo 300-600 \xc4\x8detnikov, ve\xc4\x8dina kot obve\xc5\xa1\xc4\x8devalcev in diverzantov._NEWLINE_\xc4\x8cetni\xc5\xa1ka ideolo\xc5\xa1ka baza naj bi bilo t. i. ravnogorsko gibanje, ki pa v Sloveniji ni imelo globljih korenin. Prizadevalo si je za ohranitev monarhije in ideje o veliki Jugoslaviji ob podpori zahodnih zaveznikov. Zelo mo\xc4\x8dno mobilizacijsko bazo so, podobno kot za domobrance in \xc4\x8detnike, predstavljale strankarske paravoja\xc5\xa1ke enote ("legije"). Glavni vir mo\xc5\xbe je bila liberalna Sokolska legija. Slovenskih \xc4\x8detnikov je bilo med vojno 300-600._NEWLINE_Slovensko \xc4\x8detni\xc5\xa1ko poveljstvo je bilo koordinirano s Slovensko zavezo. Za re\xc5\xa1evanje voja\xc5\xa1kih vpra\xc5\xa1anj je bil znotraj nje ustanovljen Voja\xc5\xa1ki svet, ki so ga sestavljali poveljniki legij \xe2\x80\x93 podpolkovnik Ernest Peterlin - Logar, polkovnik Vladimir Vauhnik, Ivan Prezelj, Anton Kokalj - Ton\xc4\x8di, kapetan bojne ladje Andrej Klinar - Hren, major Karl Novak in drugi. Vsi \xc4\x8dlani voja\xc5\xa1kega sveta pa so bili evidentno tudi pripadniki raznih tujih slu\xc5\xbeb (britanske, nem\xc5\xa1ke, italijanske).\n_START_SECTION_\nDelovanje med drugo svetovno vojno\n_START_PARAGRAPH_\nPrva \xc4\x8detni\xc5\xa1ka enota na Slovenskem je bila \xc5\xa0tajerski bataljon, prvi poveljnik slovenskih \xc4\x8detnikov pa konjeni\xc5\xa1ki polkovnik Jaka Av\xc5\xa1i\xc4\x8d. Av\xc5\xa1i\xc4\x8d je \xc5\xbee sredi 1941 prestopil k partizanom, nakar je poveljnik slovenskih \xc4\x8detnikov postal general\xc5\xa1tabni major Karl Novak, njegov na\xc4\x8delnik \xc5\xa1taba. Za zvezo z Dra\xc5\xbeo Mihailovi\xc4\x87em, poveljnikom vseh jugoslovanskih \xc4\x8detnikov, je skrbela obve\xc5\xa1\xc4\x8devalka Jovanka Kri\xc5\xa1tof - Mira, Novakova tajnica in partnerka._NEWLINE_Julija 1942 se je \xc5\xa0tajerski bataljon legaliziral pred italijanskimi okupacijskimi oblastmi tako, da se je priklju\xc4\x8dil protikomunisti\xc4\x8dni milici (MVAC) pod imenom Legija smrti. S tem pa sta Novak in Slovenska zaveza izgubila vpliv na enote, prevladala je Slovenska legija._NEWLINE_Novak je legalni status v zimi 1942/1943 \xc5\xbeelel izkoristiti za okrepitev \xc4\x8detnikov in ponoven prehod v ilegalno delovanje, vendar je njegov na\xc4\x8drt spodletel zaradi neodobravanja Slovenske legije. Marca 1943 je za\xc4\x8del zbirati \xc4\x8detni\xc5\xa1ke enote v Polhograjskih Dolomitih, saj sta istega meseca italijanska vojska in MVAC uni\xc4\x8dila velik del Dolomitskega partizanskega odreda, njegovi ostanki pa so bili razpu\xc5\xa1\xc4\x8deni. Opolno\xc4\x8di z 9. na 10. junij 1943 je \xc5\xbeelel Novak izvesti mno\xc5\xbei\xc4\x8den prestop nekaterih enot MVAC v \xc4\x8detnike, a se zaradi slabe organizacije in neenotnosti vpletenih tudi ta na\xc4\x8drt ni uresni\xc4\x8dil. Po teh dogodkih se je Novak dokon\xc4\x8dno sprl s Slovensko legijo._NEWLINE_Italijanske okupacijske oblasti so \xc4\x8detnike tolerirale, vendar so bile bolj naklonjene katoli\xc5\xa1ki Slovenski legiji in MVAC, ker sta bili manj ambiciozni glede ozemelj s slovenskim prebivalstvom v Italiji._NEWLINE_21. junija 1943 je kot prva \xc4\x8detni\xc5\xa1ka \xc5\xbertev v Polhograjskih dolomitih padel Lojze Lavri\xc4\x8d.\n_START_SECTION_\n\xc4\x8cetni\xc5\xa1ki sodelavci\n_START_PARAGRAPH_\nVeliko presene\xc4\x8denje je sledilo , ko je leta 1998 pokojni akademik Aleksander Bajt v svoji knjigi Dosje Berman razkril, da je bil med okupacijo pripadnik \xc4\x8detni\xc5\xa1ke organizacije,  kot poro\xc4\x8dnik in \xc5\xa1ef protiobve\xc5\xa1\xc4\x8devalne slu\xc5\xbebe v \xc5\xa1tabu majorja Novaka v Rimu,\xc2\xa0; leta 2003 je ugotovljeno, da je bil tudi veliki slovenski olimpionik, Leon \xc5\xa0tukelj pripadnik \xc4\x8detni\xc5\xa1ke organizacije in britanski agent Soe, in nazadnje, 2006, da je bil tudi Hrvoje Maister, \xc4\x8detni\xc5\xa1ki polkovnik,  in nazadnje vodja emigrantskega obve\xc5\xa1\xc4\x8devalnega centra v Salzburgu._NEWLINE_Ravnogorsko gibanje je \xc5\xa1e danes dejavno, tudi v Sloveniji. V Parizu je maja 2007 bil edini \xc5\xa1e \xc5\xbeive\xc4\x8di slovenski \xc4\x8detnik Uro\xc5\xa1 \xc5\xa0u\xc5\xa1teri\xc4\x8d progla\xc5\xa1en za \xc4\x8detni\xc5\xa1kega vojvodo \xe2\x80\x93 \xc2\xbbTriglavski\xc2\xab.'